廢宅嘆
作者：方回
朝代：宋

paragraphs: 茲爲何人宅，桂柏猶蒼蒼。
樓閣已傾卸，下有室與堂。
窗戶半拆卸，髹漆留餘光。
釜去存破竈，畫剝欹頹牆。
想見全盛時，日夜崇豆觴。
書塾在其左，子弟聲琅琅。
問今安所往，豈不有死喪。
死喪則不然，避兵移他鄉。
他鄉亦不遠，深阻踰磵岡。
自古有避地，兵來尚可避。
惟有避役難，追逮窮所至。
昔住大宅人，今爲忍凍民。